Binnelandse sake lamgelê ná kragprobleme(Argieffoto) Dienste by die departement van binnelandse sake word steeds kwaai ontwrig nadat ŉ kragonderbreking by sy rugsteunkantoor in Pretoria die departement Dinsdag lamgelê het. Die rugsteunkantoor het ŉ kragopwekker asook vier UPS-stelsels om alternatiewe krag in die geval van ŉ onderbreking te verseker, maar die UPS-stelsels is beskadig nadat die opwekker probeer inskop het. “Dit beteken kantore van binnelandse sake landwyd kan nie slim ID-kaarte, paspoorte of tydelike ID’s uitreik nie,” lui ŉ verklaring van die departement. Dié dokumente moet eers in die rugsteunkantoor verwerk en goedgekeur word voordat dit uitgereik mag word. Die enigste dienste wat tans gelewer kan word, is die uitreik van geboorte-, huwelik- en doodsertifikate. Tegnici werk onophoudelik om te verseker die dienste kan so gou moontlik herstel word, sê die departement. Hy het mense om verskoning gevra vir die ongerief en hulle gevra om geduld te gebruik.